23/11/2018 | Administración LocalMunicipal
Cambre
Reserva na Alcaldía da aprobación das certificacións de obra

De conformidade co establecido no artigo 51 do Regulamento orgánico municipal, por medio do presente anuncio dáse publicidade á Resolución de Alcaldía núm.2359/2018, do 19 de novembro, que consta do seguinte teor literal: «Por Resolución desta Alcaldía núm.447/2016, do 18 de marzo, efectuouse a delegación de atribucións a prol da Xunta de Goberno Local tal e como consta na parte dispositiva que se transcribe a continuación: “Primeiro. –Delegar na Xunta de Goberno Local, como órgano colexiado, e cos efectos establecidos no artigo 74 do Regulamento orgánico municipal, as atribucións desta Alcaldía que a continuación se relacionan: 1. As competencias como órgano de contratación respecto de: – Os contratos de obras, de subministración, de servizos, de xestión de servizos públicos, os contratos administrativos especiais e os contratos privados cando o seu importe non supere o 10 por 100 dos recursos ordinarios do orzamento nin, en calquera caso, a contía de seis millóns de euros, incluídos os de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicada, referido aos recursos ordinarios do orzamento do primeiro exercicio, nin a contía sinalada. – A adxudicación de concesións sobre os bens da entidade local e a adquisición de bens inmobles e dereitos suxeitos á lexislación patrimonial cando o seu valor non supere o 10% dos recursos administrativos do orzamento nin o importe de tres millóns de euros, así como o alleamento do patrimonio, cando o seu valor non supere a porcentaxe nin a contía indicados. Esta competencia delegada levará aparellada a de autorizar e dispoñer os gastos correspondentes contra partidas orzamentarias cuxa xestión lles corresponda, en virtude do establecido no artigo 109.5 e 110 do Real decreto lexislativo 3/2011, do 14 de novembro, polo que se aproba o Texto refundido da Lei de contratos do sector público e, en xeral, todos aqueles actos e trámites que a normativa vixente atribúe ao órgano de contratación.2. A aprobación dos proxectos de obras e de servizos cando sexa competente para a súa contratación ou concesión e estean previstos no orzamento.3. A aprobación das certificacións de obra expedidas polo director facultativo cando actúe como órgano de contratación.4. A devolución de garantías de todo tipo de contratacións e concesións que deriven de asuntos de competencia da Xunta de Goberno Local. Segundo. –De conformidade co establecido no artigo 21.1 k) da Lei 7/1985, do 2 de abril, corresponden a esta Alcaldía o exercicio de accións xudiciais e administrativas e a resolución dos recursos de reposición que se poidan interpoñer contra as resolucións ditadas no uso das facultades delegadas. Terceiro. –De conformidade co establecido no artigo 50 do Regulamento orgánico municipal, publíquese no Boletín Oficial da Provincia, e déase conta á Xunta de Goberno Local e ao Pleno municipal na primeira sesión que teña lugar, isto sen prexuízo de que a delegación efectuada a prol da Xunta de Goberno Local surtirá efecto dende o día seguinte á data desta resolución.” Na práctica administrativa, compróbase que a aprobación das certificacións de obra por órgano de goberno distinto a aquel que resulta compentente para o recoñecemento e liquidación das obrigas correspondentes, esta alcaldía, dilata o procedemento de aprobación, dado os prazos que han de transcorrer entre a convocatoria e a celebración da sesión da Xunta de goberno local, constatándose que, de forma reiterada, a inclusión dos asuntos relativos á aprobación das certificacións de obra se realiza con caracter de urxencia fóra da orde do día, sendo incluso necesaria a celebracion de sesións extraordinarias e urxentes da xunta de goberno, por mor de non ser posible esperar a celebracion da seguinte sesión ordinaria ante a finalización dos prazos de xustificación dalgunha subvención. Posteriormente ha de tramitarse un novo procedemento na intervención municipal para a aprobación das facturas que corresponda, o que incrementa ademais o periodo de pago a proveedores. Esta situación vai en contra dos principios xerais de eficacia, economía e eficiencia que deben rexer na actuación das administracións públicas, artigo 3 da Lei 40/2015, do 1 de outubro, de réxime xurídico do sector público, así como dos principios de celeridade e simplificación administrativa na ordenación dos procedementos segundo o establecido nos artigos 71 e 72 da Lei 39/2015, do 1 de outubro, do procedemento administrativo común das administracións públicas. Polo tanto, tendo en conta o establecido no artigo 21.3 da Lei 7/1985, do 2 de abril, reguladora das bases do réxime local respecto das atribucións que o alcalde pode delegar. Visto o establecido no artigo 47 e seguintes do Regulamento orgánico municipal respecto da delegación de atribucións por parte desta Alcaldía, a súa modificación posterior, e o procedemento a seguir. Facendo uso das citadas atribucións, RESOLVO: Primeiro. –Queda reservada a esta Alcaldía a competencia para a aprobación das certificacións de obra expedidas polo director facultativo. Segundo. –De conformidade co establecido no artigo 51 do Regulamento orgánico municipal respecto da modificación das delegacións, publicar estar resolución no Boletín Oficial da Provincia e dar conta á Xunta de Goberno Local e ao Pleno municipal na primeira sesión que teña lugar, tendo en conta que a modificación será efectiva dende o momento da posta en coñecemento á Xunta de Goberno Local.» O que se publica para xeral coñecemento. Cambre, 19 de novembro de 2018. O alcalde Óscar A. García Patiño